66 kinders beseer toe bus omslaanDie bus. Foto: Verskaf. Minstens 66 kinders is beseer toe die bus waarin hulle gereis het Donderdagoggend op die R51-Balfourweg in Midvaal omgeslaan het. Volgens Russel Meiring, woordvoerder van ER24, het paramedici saam met ander nooddienste by die toneel opgedaag en die bus op sy dak aan die kant van die pad aangetref. “Verskeie kinders het reeds uit die bus geklim en op die toneel rondgeloop,” het Meiring gesê. Paramedici het ’n spesiale gebied afgebaken waar die beseerdes ondersoek en behandel kon word. “Altesaam 66 kinders, tussen vyf en tien jaar oud, het geringe tot matige beserings opgedoen. Gelukkig is geen ernstige of noodlottige beserings opgedoen nie,” het Meiring gesê. Die leerders is na verskeie hospitale vervoer vir verdere mediese behandeling. Die polisie ondersoek die voorval.